**Anyakönyvi igazgatás**:

Az **anyakönyvi igazgatás** területén még mindig helyben történik a Gádoroson bekövetkezett anyakönyvi események feldolgozása.

A 2024-es évben **14 db** **házasságkötés** volt. Az Elektronikus Anyakönyvi rendszerben anyakönyvi esemény rögzítése **249 esetben** történt. Ez magába foglalja születés, házasságkötés, haláleset berögzítését a számítógépes rendszerbe a régi, 2006. február 28-ig vezetett papíralapú anyakönyvekből.

**Jelenleg 3 fő anyakönyvvezető** van a hivatalban, akinek jogosultsága van a régi anyakönyvekbe, illetve az Elektronikus Anyakönyvi Rendszerbe munkát végezni.

**Rendszeres gyermekvédelmi kedvezmény**

Jegyzői hatáskörben van továbbra is a rendszeres gyermekvédelmi kedvezmény iránti kérelmek elbírálása. A szabályozás szerint a rendszeres gyermekvédelmi kedvezményre azon gyermekek voltak jogosultak, akiknek **családjában** az egy főre jutó jövedelem nem magasabb **64.125.- Ft-nál**, tartósan beteg gyermekek, nagykorúak, illetve **egyedül álló szülő** által nevelt gyermekek esetén **69.825.- Ft-**nál. További kitétel, hogy a család **ne rendelkezzen** a gyermekvédelmi törvény által meghatározott értéknél nagyobb **vagyonnal**.

A rendszeres gyermekvédelmi kedvezményre jogosult és egyben hátrányos, halmozottan hátrányos helyzetű gyermekek számára **emelt összegű támogatás (értéke: 6.500.- Ft)**, az e feltételeknek nem megfelelő, de rendszeres gyermekvédelmi kedvezményre jogosult gyermekek számára **alapösszegű támogatás** **(értéke: 6.000.- Ft)** került biztosításra.

Településünkön mindezen támogatás összesen:

**2024. augusztus 01-jén** 115 főnél fennálló jogosultság alapján, augusztus hónapban 733.000.- Ft volt.

*(alapösszegű: 29 fő, 174.000.- Ft, emelt összegű: 86 fő, 559.000.- Ft)*

**2024. november 01-jén** 110 főnél fennálló jogosultság alapján, november hónapban 699.000.- Ft volt.

*(alapösszegű: 32 fő, 192.000.- Ft, emelt összegű: 78 fő, 507.000.- Ft)*

Településünkön 2024. december 31. napjával fennálló jogosultság szerint **rendszeres gyermekvédelmi kedvezményre 121 fő** jogosult. **90 fő esetében áll fenn hátrányos, halmozottan hátrányos helyzet. Nagykorúvá** vált gyermekek, fiatal felnőttek száma 1 **fő.**

Gádoroson évek óta megszervezzük **a gyermekek ingyenes szünidei szociális étkeztetését, a** rendszeres gyermekvédelmi kedvezményre jogosult hátrányos/halmozottan hátrányos helyzetű gyermek számára. Az ebédet az arra jogosultak elvihették a helyi Fejes Bt. konyhájáról. A központi költségvetésből önkormányzatunk bruttó 570.- Ft támogatást kap adagonként a meleg ebédek biztosítására.

A 2024. évi **tavaszi szünetben 34 fő** iskoláskorú gyermek részére, 5 munkanapon át került meleg étel elvitelére a konyháról.

A **nyári szünetben összesen 70 fő** gyermek étkeztetése valósult meg. 2024. június 24. és augusztus 31. között összesen 3.010 adag meleg étel került elfogyasztásra.

A 2024. évi **őszi** **szünetben 40 fő** iskoláskorú gyermek részére, 4 munkanapon át került meleg étel elvitelére.

A **téli szünetben 40 fő gyermek** részesült szünidei étkeztetésben 5 munkanapon keresztül.

**A gyermekek nyári szünetben történő napközbeni ellátásának biztosítása**

A korábbi évekhez hasonlóan, idén is megvalósult a nyári szünetben a gyermekek nappali felügyelete. **2024. június 24. napjától augusztus 16. napjáig**, **reggel 8 órától délután 13 óráig került megszervezésre**. A részt vevő gyermekek száma **átlagosan 15 fő** volt.

A Hivatalhoz beérkezett szülői igényfelmérések révén, az **ÁNTSZ** felé való bejelentés után, a táboroztatás során a higiénés szabályok betartására odafigyeltek a szervezők, és a lebonyolítók is.

A gádorosi nyári gyermekfelügyeletet közfoglalkoztatásban alkalmazott **1 fő kisegítő munkatárs** és az előre tervezett programokhoz kapcsolódó további nevelő-, és szociális segítő személyek látták el. Előzetes megbeszélés szerint a **Kisboldogasszony Katolikus Általános Iskola pedagógusai, a helyi Művelődési Ház dolgozói, a Család-és Gyermekjóléti Szolgálat munkatársai, a gádorosi Roma Nemzetiségi Önkormányzat, a Gádorosi Manóliget Óvoda és Mini Bölcsőde óvodapedagógusai és a helyi védőnők** vettek részt kitartó munkával a részt vevő gyermekek felügyeleténél.

A nyári nappali gyermekfelügyelet alatt, köszönhetően a megvalósító pedagógusok, segítők áldozatos munkájának, színes programok valósultak meg, amelyek hozzájárultak ahhoz, hogy a részt vevő helyi gyermekek pozitív élményekben részesülhettek. A napi programokról, eseményekről jelenléti ív, és több fotódokumentáció is készült.

A részt vevő gyermekek **étkeztetése napi háromszor** valósult meg (reggeli, tízórai, ebéd).

Gádoros Nagyközség Önkormányzata a korábbi évekhez hasonlóan is támogatta a nyári napközi megvalósulását, illetve Gádoros Nagyközség Roma Nemzetiségi Önkormányzata közel 500.000.- Forintot különített el a nyári nappali gyermekfelügyelet megszervezésére.

**Bursa Hungarica Ösztöndíjpályázat**

Bursa Hungarica Felsőoktatási Önkormányzati Ösztöndíjpályázat 2025. évi fordulójában a benyújtott 7 db „A” típusú pályázatból 7 fő pályázót részesített támogatásban. „B” típusú pályázat ebben a pályázati fordulóban nem került benyújtásra. Az „A” típusú pályázatnál a támogatás pályázónkénti összege havi 50.000.- Ft, 10 hónapon keresztül. A döntésről a pályázók az EPER-Bursa rendszerben elektronikusan, illetve postai úton is értesültek.

2024-ben a jegyzői hatáskörbe került **családvédelmi koordinációs** ügy nem volt.

**Védendő fogyasztói igazolás kiállítása**

A 2024-es évben kiállított védendő fogyasztói igazolások száma **75 db**.

**Környezettanulmányok lefolytatása**

Társhatóságok felkérésére 2024-ben **13 alkalommal** készült környezettanulmány, elsősorban gyermekvédelmi ügyeket illetően.